PREDKLADACIA SPRÁVA

Ministerstvo investícií, regionálneho rozvoja a informatizácie Slovenskej republiky predkladá návrh zákona o e-Governmente (ďalej len „návrh zákona“) na základe úlohy B.1. z uznesenia vlády Slovenskej republiky č. 766 z 18. decembra 2024 k návrhu legislatívneho zámeru zákona o elektronickej verejnej správe. 
Cieľom predkladateľa je dosiahnuť dve hlavné veci – podrobiť dnešnú právnu úpravu komplexnej revízii a pokryť základnými pravidlami okrem konania aj úradný postup. 
Vychádzajúc z aplikačnej praxe a s ohľadom na technologický vývoj je potrebné zrevidovať úpravu elektronizácie výkonu verejnej moci, aby do budúcna sledovala ciele definované v Národnej koncepcii informatizácie verejnej správy.
Predkladateľ sa preto rozhodol vykonať komplexnú revíziu právnej úpravy e-Governmentu po vyše desiatich rokoch účinnosti zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (o e-Governmente) v znení neskorších predpisov (ďalej len „zákon č. 305/2013 Z. z.“), ktorú predpokladal aj legislatívny zámer (Legislatívny zámer zákona o elektronickej verejnej správe), najmä pre potreby digitálnej transformácie, ktorá bude zohľadňovať už existujúcu úpravu najmä na úseku dátovej transformácie a pravidiel používania systémov umelej inteligencie. Okrem toho sa ustanovia základné pravidlá pre oblasť úradného postupu, ktorý nie je konaním a dnešná právna úprava zákona č. 305/2013 Z. z. sa naň nevzťahuje.
Na účely sprehľadnenia zákonnej úpravy je cieľom návrhu zákona upustiť od detailných technických úprav, ako aj inštitútov, ktoré v oblasti elektronického výkonu verejnej moci nenaplnili svoj účel. Pre bežného používateľa sa predpokladá prijateľnejší a dostupnejší samotný spôsob elektronickej komunikácie s orgánmi verejnej moci, ako aj prístup k nej. 
Návrh zákona je aj naďalej postavený na inštitútoch a konceptoch, ktoré sa v aplikačnej praxi osvedčili a ktoré sú použiteľné aj do budúcna v procesoch výkonu verejnej moci a v rámci naplnenia princípov digitálnej transformácie verejnej správy. Ide napr. o využitie princípu „jedenkrát a dosť“ na účely riadneho zabezpečenia zdieľania a výmeny údajov pri výkone verejnej moci, či o rozšírenie centrálneho doručovania. Popri tom však posilňuje princíp „digital by default“ (výkon verejnej moci digitálne ako štandard, nie ako výnimka) a snaží sa podľa dnešných potrieb o prepojenie právnych, procesných a technických pravidiel do jedného systematického rámca regulácie poskytovania digitálnych služieb.
Zároveň je cieľom návrhu zákona upraviť právny základ pre sprístupnenie informačných technológií verejnej správy v správe „štátu“ na použitie v širšom okruhu právnych vzťahov. 

Návrh zákona je v súlade s Európskou chartou miestnej samosprávy.

Predbežná informácia k návrhu zákona bola zverejnená na portáli Slov-Lex od 6. mája 2025 do 23. mája 2025 (PI/2025/106).

